b'\n_START_ARTICLE_\nAdelfat\n_START_PARAGRAPH_\nAdelfat  (iz starogr\xc5\xa1kega \xe1\xbc\x80\xce\xb4\xce\xb5\xce\xbb\xcf\x86\xe1\xbe\xb6\xcf\x84\xce\xbf\xce\xbd adelfaton, bratje, bratsko, srbsko a\xd0\xb4\xd0\xb5\xd0\xbb\xd1\x84\xd0\xb0\xd1\x82, bratski dele\xc5\xbe)  je bila pravica osebe do prebivanja v samostanu in prejemanja dela samostanskih prihodkov. Pravica je bila pridobljena na podlagi finan\xc4\x8dnega pla\xc4\x8dila ali zamenjava za neko premo\xc5\xbeenje.  V srednjem veku so fevdalni vladarji in mogotci \xc5\xbeeleli  zase zagotoviti  zaveti\xc5\xa1\xc4\x8de po upokojitvi ali zaradi izgube svojega fevda. Adelfat se je nana\xc5\xa1al na konkretno osebo in ga ni bilo mogo\xc4\x8de prodati, podeliti ali naslediti._NEWLINE_Obstajali sta dve kategoriji u\xc5\xbeivalcev adelfata (adelfatarioi):  esomonitai, ki so vstopili v samostansko skupnost, in eksomonitai, ki \xc5\xa1e naprej \xc5\xbeiveli zunaj nje. V 14. stoletju je moralo biti za dodelitev adelfata darilo v nepremi\xc4\x8dnini ali denarju vredno  najmanj 100 nomizem.\n_START_SECTION_\nSrednjeve\xc5\xa1ka Srbija\n_START_PARAGRAPH_\nV srbskih srednjeve\xc5\xa1kih dokumentih sta se redno uporabljala termina komat in metrik, ki sta razen svojega osnovnega pomena \xe2\x80\x93 enot za merjenje koli\xc4\x8din, pomenila tudi hrano in vse ostalo, potrebno za vzdr\xc5\xbeevanje samostana. O prodaji adelfata je odlo\xc4\x8dal zbor vseh samostanskih bratov. Ko je bila odlo\xc4\x8ditev sprejeta, se je sestavila pogodba, v kateri so bile precizirane obveznosti samostana do u\xc5\xbeivalca adelfata, \xc4\x8de bi vstopil v samostan. \xc4\x8ce se je u\xc5\xbeivalec odlo\xc4\x8dil za \xc5\xbeivljenje izven samostana, so bile na\xc5\xa1tete vrste in letne koli\xc4\x8dine \xc5\xbeivil in potreb\xc5\xa1\xc4\x8din, ki jih je moral prejeti. S pove\xc4\x8danjem tur\xc5\xa1ke gro\xc5\xbenje so \xc4\x8dlani vladarskih dru\xc5\xbein v ta namen bogato obdarjali predvsem samostane na Atosu.  _NEWLINE_Termina adelfat in komat sta se uporabljala tudi za velike vsote denarja, ki sta jih kralja Milutin (1316 in okoli 1320) in Du\xc5\xa1an (1332) dala samostanu Hilandar kot prispevek za svoje vzdr\xc5\xbeevanje, \xc4\x8deprav jima  je bil samostan \xc5\xbee dol\xc5\xbean dajati \xc5\xbeivila, obutev in obleko.'